**Beszámoló az Általános Iskola Gondnoksága 2011/ 2012. tanév oktató-nevelő munkájáról**

**Az új tanévet kevesebb pedagógussal kezdtük: 2 fő távozott iskolánkból.**

**Mivel új kollégákat nem vettünk fel, így rövid idő alatt kellett megoldást találnunk a kieső óraszámok pótlására. Szeretném megköszönni Gulyás Szabó Gézának és Farkasné Poszt Ilonának, hogy elfogadták felkérésemet a magyar illetve a matematika tantárgyak oktatására . Az alsós napközis csoport vezetését Samuné Priskin Anikó bevonásával oldottuk meg, akinek szintén köszönöm az együttműködési készségét. Minden pedagógusunk vállalta az igazgató által elrendelt többlettanítást, mellyel heti 12 óra bérmegtakarítást tudtunk elérni. Köszönet érte valamennyiőtöknek.**

**Úgy értékelem, hogy a kezdeti, tanév eleji nehézségek után gyorsan belerázódtunk a munkába. Nagy feladatot rótt ránk az IPR bevezetése, mely már szeptemberben meg is jelent a napi munkánkban. Többször kellett szülőkkel találkozni, az egyéni esetekről szélesebb körben tájékoztatni egymást.**

**Az oktatást segítő munkakörökben nem volt lényeges változás . A takarítói álláshelyek közül egyet változatlanul közhasznú munkás alkalmazásával töltöttünk be, váltakozó személyekkel. Bali Imre, karbantartónk és fűtőnk, helyére 2012. októberéig nem vehetünk fel alkalmazottat. Mivel a munkaköre nem szüntethető meg, ezért helyette is részmunkaidős közfoglalkoztatott dolgozókat kaptunk, akik igyekeznek átlátni és teljesíteni a feladatukat.**

**Az alsó tagozat épületében vegyes tüzelésű kazánnal, fával és szalmabálával fűtöttünk. Ez a módszer bevált, kellemes meleg volt az épület és jelentős költségcsökkentést eredményezett ez a váltás.**

**Az 1. sz. épületben is beüzemeltük a fatüzelésű kazánt, folyamatosan így fűtöttünk. 4 fő dolgozott ezen a területen, váltakozó beosztásban.**

**Az eddigi tapasztalatok alapján elmondhatom, hogy az épületek fűtésével nincs gond, a hőmérséklet megfelelő. Az így megspórolt fűtési költség milliós nagyságrendű.**

**Szeptembertől az új Pedagógiai Programunk szerint dolgoztunk,melyet a képviselő testület a decemberi ülésén megtárgyalt és elfogadott, így megfelelünk a törvényi elvárásoknak e területen is. Bár a Köznevelési Törvénynek megfelelően felül kell vizsgálni az alapdokumentumainkat 2012. dec. 31-ig.**

**Az ebből adódó feladatok teljesítése és az IPR-be való csatlakozás nagy terheket ró minden pedagógusra. Köszönöm mindenkinek, hogy támogattátok az iskolavezetést a program bevezetésében, hiszen várhatóan faraghatunk azokból a hátrányokból, amelyekkel a HHH-s tanulóknak meg kell birkózniuk.**

**A Lőkösházi Általános Iskola az elmúlt három évi intézményi statisztikák tükrében:**

**1. Tanulólétszám**

|  |  |  |  |  |
| --- | --- | --- | --- | --- |
| **Év** | **Tanulói létszám** | **Magántanuló** | | **Csökkenés/növekedés** |
| **2009/2010** | **158 fő** | | **-** | **-** |
| **2010/2011** | **146 fő** | | **-** | **-12** |
| **2011/2012** | **145 fő** | | **2** | **-1** |

**2011. október 1-e után 2 elsős tanulóval és 1 második osztályos tanulóval nőtt az iskola létszáma.**

**A 2011/2012-es tanévben 19 első osztályos tanuló kezdte meg és 21 fejezte be tanulmányait. Ismét vannak tanulóink Kevermesről is. Sajnos a következő tanévre csak azok a gyerekek iratkoztak be hozzánk, akik már a nagy csoportba is ide jártak. Így 17 elsősünk lesz. Tanulólétszámunk tehát évfolyamonkénti bontásban a tanév végén:**

|  |  |  |  |
| --- | --- | --- | --- |
| **Évfolyam** | **Tényleges tanulói létszám** | **SNI** | **Mindösszesen** |
| **1.o.** | **21** | **8 fejl.** | **29** |
| **2.o.** | **16** | **2+ 5 fejl.** | **22** |
| **3.o.** | **19** | **5+3 fejl.** | **27** |
| **4.o** | **26** | **3+4 fejl.** | **32** |
| **5.o.** | **13** | **3+ 3 fejl.** | **19** |
| **6.o.** | **17** | **1+ 4 fejl** | **22** |
| **7.o.** | **18** | **3+ 3 fejl.** | **24** |
| **8o.** | **15** | **2+ 1fejl.** | **18** |
| **Mindösszesen** | **145** | **19+31 fejl.** | **193** |

**Évfolyamátlagunk: 18,125 kerekítve: 18 fő (Tavalyihoz képest 2 fő növekedés évfolyamonként.) Ebben természetesen szerepe van a két harmadik összevonásának.**

**Napközis csoportok alakulása az elmúlt 3 év folyamán:**

|  |  |  |  |  |  |  |
| --- | --- | --- | --- | --- | --- | --- |
| **Év** | **létszám** | | **csoportszám** | | **átlagszám** | |
| **2009/2010** | **77** | | **2 + 1 fejlesztő cs.** | | **25,66** | |
| **2010/2011** | | **70** | | **2 + 1 fejlesztő cs.** | | **23,33** |
| **2011/2012** | | **64** | | **2 + 1 fejlesztő cs.** | | **21,33** |

**A napközisek száma ugyan csökkent, de mivel a hét döntő részében csak 2 csoportunk volt, nem is tudunk ennél több tanulót felvenni. Az 1-2. osztályosok döntő többsége idén is igényelte a napközis ellátást. Ezért vált szükségessé jelen tanévben is az alsósoknál a csoport megbontása. Mivel anyagi lehetőségeink szűkösek, ezért ezt csak a tanulási időre tudtuk megoldani, a tavalyi évhez hasonló formában, a fejlesztő napközis csoport kialakításával.**

**SNI tanulók alakulása az elmúlt 3 év folyamán**

|  |  |  |
| --- | --- | --- |
| **Év** | **létszám** | |
| **2009/2010** | **19** | |
| **2010/2011** | | **20** |
| **2011/2012** | | **19** |

**Október 1-i állapothoz képest már 1 fő SNI státuszt kapott az alsó tagozaton. Így jelenleg 19 fő SNI tanuló van.**

**Fejlesztő foglalkozásra jár 31 fő. Az iskolapszichológus segítségét 8-10 tanulónk vette igénybe rendszeresen.**

**3. Egyéb statisztikai adatok**

**Hiányzás**

**Osztályonkénti adatok napokban:**

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| **osztályok** | **1** | **2** | **3** | **4** | **5** | **6** | **7** | **8** |
| **Igazolt hiányzás napokban** | **195,7** | **272,4** | **198,44** | **270,6** | **168** | **213,4** | **256,33** | **200,33** |
| **Igazolatlan hiányzás napokban** | **-** | **-** | **-** | **-** | **4** | **-** | **-** | **-** |
| **Átlag hiányzás napokban** | **9,32** | **17,02** | **10,44** | **10,4** | **13,23** | **13,33** | **14,24** | **14,3** |

**Iskolai összesen adatok: 1779,2 nap, melyből 4 nap igazolatlan. Átlaga 12,27 nap/fő. Igazolatlan átlag:0,02 nap/fő.**

**Az első félévben senki sem hiányzott igazolatlanul, 2. félévben egy 5. osztályos tanulónk szerezte a 4 napot.**

**Az igazolások beszerzése sok esetben az osztályfőnökök kitartásának köszönhető, mert néhány gyermektől igen nehezen lehetett megszerezni.**

**Legkevesebbet a 1. osztályosok hiányoztak, átlagosan 9,32 napot. Legtöbbször az 2. osztályosok maradtak otthon, tanulónként 17,02 napot.**

**Az intézményi átlag alakulása:**

|  |  |  |  |  |
| --- | --- | --- | --- | --- |
|  | **Napokban**  **2010/2011** | **Átlag**  **2010/2011** | **Napokban**  **2011/2012** | **Átlag**  **2011/2012** |
| **Hiányzás igazolt** | **1796,84** | **12,74** | **1775,20** | **12,41 nap/fő** |
| **Hiányzás igazolatlan** | **15,2** | **0,1** | **4** | **0,02** |
| **Felhívás rendszeres iskolába járásra** | **4 fő** | **5 alkalom** | **3 alkalom** | **2 fő** |
| **Feljelentés** | **-** | **-** | **-** | **-** |

**A tavalyi adatok tükrében elmondhatjuk, hogy a tanulók morális hozzáállása kissé javult az iskolába járás tekintetében. Csak néhány tanulóra volt jellemző az indokolatlan távol maradás. Az osztályfőnököktől továbbra is a szigorú fellépést várjuk el a hiányzások és azok igazolása tekintetében.**

**Magatartás jegyek alakulása**

**Osztályonkénti átlagok felsorolása**

|  |  |  |  |  |  |  |  |
| --- | --- | --- | --- | --- | --- | --- | --- |
| **1.o.** | **2.o.** | **3.o.** | **4.o.** | **5.o.** | **6.o.** | **7.o.** | **8.o.** |
| **3,76** | **3,75** | **3,84** | **3,96** | **3,92** | **3,25** | **3,77** | **3,78** |

**Legjobbak a negyedikesek és az ötödikesek?! Legtöbb fegyelmi probléma a hatodikban volt.**

**Iskolai szintű átlagok alakulása az utóbbi években:**

|  |  |  |
| --- | --- | --- |
| **Év** | **Iskolai Átlag** | |
| **2009/2010** | | **3,66** |
| **2010/2011** | | **3,78** |
| **2011/2012** | | **3,75** |

**Úgy tűnik, hogy tanulóink magatartása nagyjából azonos szinten van, ha csupán az átlagokat tekintjük. A belső átrendeződés azonban arra mutat, hogy a renitens tanulók száma évről- évre kevesebb.**

**Az adatok kis javulást mutatnak, ez a mindennapok során is érezhető. Látható, hogy a tanulók többsége 60,13%-a tudja és alkalmazza a közösségi együttélés szabályait 37,75% kapott változó minősítést, még 3 tanuló, s ez a tanulók 2,09%-a, érdemelt rossz minősítést .**

**Úgy értékelem, hogy a verbális erőszak mellett a, durvaság, tiszteletlen magatartás is kevesebbszer fordult elő, mint az előző években. Ehhez hozzájárult az az egységes és szigorúbb pedagógusi magatartás is, amit nevelőink következetesen alkalmaztak a rendbontó tanulókkal szemben. A gyerekek egyre inkább megértik, hogy alkalmazkodniuk kell a közösségi normákhoz.! A kirívó eseteket a pedagógusok mindig közölték az érintett tanuló osztályfőnökével és az iskolavezetéssel is, így tudtunk a szülők felé jelzéssel élni. Fejlődésként értékelem azt is, hogy sikerült a szülőkkel elfogadtatni azt, hogy problémáikkal és kételyeikkel először az iskolát keressék, mert csak mi adhatunk korrekt tájékoztatást egy-egy esetről. A tanévben nem volt olyan esemény, ami igazgatói vagy nevelőtestületi fegyelmi intézkedést kívánt volna.**

**A magatartás füzet vezetésére továbbra is helyezzünk hangsúlyt. A negatívumok mellett a pozitív események bejegyzése jó gyakorlatnak bizonyult, több gyereknél motiváló hatású volt, ezt a jövőben is folyamatosan jelezzük majd.**

**Miben tudnánk még fejlődni?**

**Sokat tettünk eddig is az egységes nevelői eljárások alkalmazása terén – de itt azért még akad tennivaló. pl: az ügyeleti munka pontos kezdése, a szünetekben az ügyeleti részen való tartózkodás. Minden kartársnak legyen fontos a tiszta környezet teremben és udvaron egyaránt! Legyen kiemelt feladatunk a folyosói viselkedés állandó javítása! (ordibálás, rohangálás, durvaság visszaszorítása) Különösen az aulás osztályokra jellemző ez. Fordítsunk nagy figyelmet az ügyeletesi feladatok ellátására, segítsük egymást a nevelői intézkedésekben.**

**Szorgalom átlag az évfolyamokon, az intézményben**

**Az osztályonkénti átlagok felsorolása**

|  |  |  |  |  |  |  |  |
| --- | --- | --- | --- | --- | --- | --- | --- |
| **1.o.** | **2.o.** | **3.o.** | **4.o.** | **5.o.** | **6.o.** | **7.o.** | **8.o.** |
| **4,38** | **3,87** | **3,84** | **3,96** | **3,92** | **3,56** | **3,44** | **3,57** |

**/legszorgosabb az 1.osztály, a leggyengébben teljesítő a 7. osztály volt /**

**Eredmények összevetése a korábbi évekkel:**

|  |  |  |
| --- | --- | --- |
| **Év** | **Iskolai Átlag** | |
| **2009/2010** | | **3,83** |
| **2010/2011** | | **3,90** |
| **2011/2012** | | **3,81** |

**Úgy gondolom, hogy ezen a területen alapvetően nincsenek nagy problémák.**

**Tanulóink többsége igyekszik képességeinek megfelelően teljesíteni. A közepes vagy gyengébb tantárgyi átlagok oka döntően az, hogy egyre több a tanulási képesség problémájával küzdő diákunk, akik a fejlesztő munka ellenére sem képesek eredményt javítani.**

**Dicséretek**

**1 tárgyból 19 tanuló**

**2 tárgyból 11 tanuló**

**3 és több tárgyból 9 tanuló kapott dicséretet. Ez 39 fő, összesen 79 tantárgyból, a létszám 27,27 %-a. Kevesebb, mint az előző év volt, de ez a pedagógusok szigorúbb elvárásainak következménye. Magam részéről teljes mértékben helyeslem ezt a gyakorlatot. Nevelőink a dicséretek kiosztásánál nemcsak az érdemjegyekre figyeltek, hanem arra is, hogy ki, milyen önkéntes vállalással járult hozzá az iskola sikeréhez az adott területen.**

**Általános nevelőtestületi dicséretet 2 tanulónk kapott: Kindling Nikolett 3. osztályos és Kindling Tamás 5. osztályos tanulók**

**Igazgatói dicséretben részesült tanulóink az iskola képviseletéért területi és országos versenyeken:**

* **Matematika:Kindling Attila 7. o**
* **Történelem: Fejes Rita 8. o, Hoffmann Mihály 6. o**
* **Román: Szecskó Anikó 8.o Mikló Tímea, Popucza Titanilla7. o, Dávid Georgina 5. o, Kovács Márkó 3. o**
* **Vers és prózamondó versenyen elért dobogós helyezésért: Kotroczó Dóra 2.o, Szabó Dóra 3. o, Kindling Nikolett 3.o, Borsos Zita, Kolozsi Fanni, Kotroczó Zoltán 4.o, Magony Izabella, Mikló Tímea 7.o, Molnár Alexandra, Szecskó Anikó 8.o**
* **Sportteljesítményekért: Kristóffy Klaudia, Vágó Viktória, Kovács Dorina, Szecskó Anikó, Kosztoványi Judit, Lukóczki Nikoletta, Kovács Noémi**

**Ugyancsak dicséret illeti a Bozsik-kupában lelkesen és eredményesen focizó diákjainkat, akik a tanév során igen szép eredményeket értek el.**

**Bukások**

**Alsósok: Nincs bukás. 1 elsős tanulónk viszont szülője kérésére ismételni fogja az évet.**

**Felsősök:**

**6. osztály 1 fő 5 tárgyból( magántanuló)**

**7. osztály 1 fő 1 tárgyból**

**Egy 5. osztályos tanulónak a hiányzások miatt osztályozó vizsgát kell tennie.**

**Az iskolában összesen 3 fő nem teljesítette a minimum követelményeket összesen 6 tárgyból**

**Bukási átlagunk: 1,37%az előző évben 2,83% volt.**

**Örömmel állapítom meg, hogy a jó eredmények most is magasan fölülmúlják a hiányosságokat.**

**Családlátogatások:**

**Pedagógusaink a ebben az évben 39 alkalommal látogattak családot és 88 esetmegbeszélést tartottak. Összességében 127 alkalommal beszélgettek különböző célzattal a tanulókról. Többségében a tanulmányi munka, magatartási problémák, beiskolázással kapcsolatos kérdések kerültek megtárgyalásra. Három alkalommal tartottunk fogadóórát is, de ezek látogatottsága visszaesett.**

**Nyílt napok:**

**Idén is megtartottuk, november 2. és 3 hetében, osztályonként eltérő időpontokban, ezzel is növelve annak a lehetőségét, hogy minél több szülő eljöhessen az órákra. Az alsóban nagy számban jelentek meg az érdeklődők. A látogatottság a következően alakult:**

**1. osztályban összesen 39 fő látott 5 órát átlag 7,8 szülő/óra**

**2. osztályban 40 fő 5 órát átlag 8 szülő/óra**

**3. osztályban 52 fő 5 órát átlag 10,4 szülő/óra**

**4. osztályban 69 fő 5 órát átlag 13,8 szülő/óra**

**5. osztályban 15 fő 6 órát átlag 2,5 szülő/óra**

**6. osztályban 33 fő 8 órát átlag 4,125 szülő/óra**

**7. osztályban 18 fő 7 órát átlag 2,57 szülő/óra**

**8. osztályban 9 fő 4 órát átlag 2,25 szülő/óra**

**Összességében 61 óra látogatását biztosítottuk a szülőknek, melyből 45 órát275 fő nézett meg. A felkínált lehetőségek 73,77% - át használták ki a szülők. Jellemzően most is az alsó tagozatosok munkájára voltak tegtöbben kíváncsiak.**

**4., Délutáni foglalkozásaink**

**Az intézmény a délutáni foglalkozások már megszokott választékát biztosította:**

**- sportkör heti 2x2órában**

* **2 napközis csoport, (naponta)**
* **1 fejlesztő csoport, (heti 3 alkalommal)**
* **Rehabilitációs és logopédiai foglalkozás, (5 alk./hét)**
* **Iskolai pszichológiai ellátás (heti 2 alkalom)**
* **Korrepetálások, felzárkóztatások alsóban és felsőben matematika és magyar (tárgyakból hetente 1 -2 alk.)**
* **Szakkörök:**

**- alsó – matematika, ügyes kezek**

**- felső – 2 csoportban matematika, magyar, énekkar,**

**- Iskolai könyvtár, heti 4x1 órában,**

**- Gyógytorna heti 1 alkalommal,**

**- Művészeti képzés Harruckern János Szakközépiskola**

**- tánc: 1 csoport heti 1X2 óra (20 fő)**

**- rajz: 2 csoport heti 2X2 óra (27 fő)**

**5. Pedagógiai szakszolgálati feladatok ellátása az intézményben**

**Intézményünkben 19 fő SNI tanuló,**

**77 fő hátrányos helyzetű tanuló, ebből**

**35 fő halmozottan hátrányos helyzetű és**

**9 fő veszélyeztetett gyermek van.**

**Az adatokból jól kitűnik, hogy nagyon jelentős szerepe van mindennapi életünkben a gyermekjóléti alapellátásnak ill. a közoktatási szakszolgálati feladatok megszervezésének.**

* **Gyermekvédelmi felelősünk, minden évben felméri az érintett tanulói kört és erről rendszeres statisztikát vezet. Fogadóóráján lehetőség nyílik az esetleges problémák feltárására: sajnos az utóbbi években a szülők nem igazán éltek ezzel a lehetőséggel. /1 eset volt/**
* **Gyógypedagógiai tanácsadásra és logopédiai valamint rehabilitációs foglalkozásra helyben van lehetőség heti három alkalommal.**

**A foglalkozásokat évek óta Szegedi Péterné végzi, mindannyiunk megelégedésére,**

**A visszahelyezett, fejlesztésre szoruló tanulóknak a fejlesztését és az óvodai logopédiát a Gyulai Kistérség szakemberei (1 fejlesztő pedagógus és 1 pszichológus valamint 1 logopédus) látják el itt helyben a településen. Munkájukra a jövőben is nagy szükség lesz, hiszen évről-évre több gyermek szorul segítségre, már az óvodában is. Jól példázza ezt az is, hogy idei első osztályunkban 8 fő járt a fejlesztő foglalkozásokra.**

**Nevelési tanácsadás, továbbtanulási tanácsadás, gyógytorna:**

**Ezeket a feladatokat is a Gyulai Kistérség szakemberei látják el itt helyben.**

**Az iskolavezetés kezdeményezésére az iskolapszichológus a 6. és a 7. évfolyamokon minden 2. héten csoportfoglalkozásokat tartott, ahol próbálkoztak a közösség problémás helyzeteinek elemzésével, megoldások keresésével. Várakozásunknak megfelelően a közös megbeszélések hatására enyhültek a feszültségek, a gyerekek kissé toleránsabbak, igazságosabbak lettek egymással. A jövő tanévben is szeretnénk folytatni ezeket a foglalkozásokat.**

**Az esélyegyenlőség biztosítására egy oktatási intézménynek kiemelt figyelmet kell fordítania. Kijelöltük a nevelő munka prioritásait, mint:**

* **hátrányos helyzetű rétegek iskolai lemorzsolódásának csökkentése,**
* **az esélyegyenlőség megteremtése,**
* **a kompetencia alapú oktatás bevezetése, mely nálunk már megvalósult**
* **a differenciált fejlesztést elősegítő módszerek átvétele (pedagógus módszertani továbbképzések),**
* **a befogadó szemlélet erősítése az integrációval kapcsolatban,**
* **erősíteni kell a gyermek és ifjúságvédelem és a helyi közoktatás kapcsolatát.**

**Ezen feladatok végrehajtását segítendő pályázatunk az első félévben nyertes lett, az IPR program bevezetésének finanszírozására 422.500.- Ft támogatást nyert intézményünk. A pedagógusok bérkiegészítésére 212 500Ft-ot fordíthattunk. Reméljük, a második félévre benyújtott pályázatunk is kedvező elbírálásban részesül majd.**

**Az idei évben másodszor, iskolánk 7 tanulója (7. osztályos és 8. osztályos tanulók) és mentor tanáraik megnyerték az „Út a középiskolába” esélyegyenlőségi pályázatot. A pályázat lényege, hogy a tanulókat tanulásra ösztönözze, előrehaladásukat mentoraik segítik. Motiváló tényezőként a tanulók és felkészítő tanáraik is ösztöndíj-szerű havi juttatást kapnak, melynek mértéke a felvételi eredményességétől és a tanulmányi munka függvénye is.**

**Tanórán kívüli tevékenységeink**

**Az énekkar beszámolója:**

**Az énekkar az idén is működött, heti 1,5 órában gyakoroltak. Vezetőjük örömére a 11 fő, aktívan, örömmel járt a próbákra és a fellépésekre egyaránt. Vidám, az éneklésben örömét lelő kis csapattá váltak. Az énekkarosok közül Kovács Dorina 8. osztályos és Zámbori Loretta 4. osztályos tanuló kimagasló teljesítményét emelte ki Makay Tímea tanárnő. Ők minden ünnepségen szólót is énekeltek.**

**Örvendetes, hogy 9 tanuló tanul zongorázni, tudásukat meg is mutatták a Zenei Világnap és a Karácsonyi Koncert, a Pedagógusnap és a Tanévzáró ünnepély alkalmával. Közülük kimagasló Szecskó Anikó zongora és Borsos Zita furulyajátéka.**

**Az iskolavezetés köszöni a maroknyi kis csapat és karvezetőjük munkáját, hiszen nincs olyan intézményi és községi ünnepség, ahol ne vennének részt. Nemzeti és iskolai ünnepeink, az intézményen kívüli közösségi programok, a civil szervezetek rendezvényei nem múlnak el nélkülük.**

**Diáksport**

**Az iskola tanulói több versenyen vettek részt, főleg csapatversenyeken és atlétika versenyeken. Ezeken nagyon jól helytálltak, szerepeltek tanulóink. Köszönet a felkészítésért és a koordinálásért Forrás Imrének.**

**A tanév sportversenyei a következők voltak:**

* **Barátság Kupa – Pocsaj**
* **Mezei Futóverseny – Gyula**
* **MLSZ Bozsik Kupa 3 fordulója**
* **Mikulás Kupa 2012 Elek**
* **Farsang kupa-Lőkösháza**
* **Tanaszi János –torna Pocsaj**
* **Barátság kupa Lőkösháza**
* **Kisiskolák atlétikai versenye Gyula**

**A versenyeken a tanulók nagyon szépen szerepeltek. /2.sz. melléklet/**

**Forrás Imre leírja, hogy szeretné, ha távozásával a diáksport eddigi eredményei továbbra is megmaradnának.**

**Köszönjük a sportot szerető és támogató szülők segítségét, amit a versenyre való eljutáshoz nyújtanak és természetesen a tanulóinkkal foglalkozó külsős segítők Juhász Mihály és Varga István munkáját is.**

**Könyvtár**

**Az iskolai könyvtár élén vezetőváltás volt. Szeptembertől László Lászlóné tölti be ezt a posztot. Szerda kivételével naponta 1 órát van nyitva. Főként az alsósok látogatják, akik nemcsak kölcsönöznek, hanem szívesen nézegetnek könyveket és beszélgetnek is az olvasottakról. Legtöbb könyvtárlátogató a napközisek közül volt. A gyermekek többsége betartja a kölcsönzési határidőt és igyekeznek kulturáltan viselkedni.**

**Edina több, diákoknak szóló, sikeres programot is szervezett a Községi Könyvtárban. A Népmese Napjáról mesemondó versennyel és rajzpályázattal emlékeztek meg. Az alsósok Nógrádi Gábor és Nógrádi Gergely író-olvasó találkozón, a felsősök Hetényi Györggyel való találkozón vettek részt. A második félévben megalakult az XD nevű ifjúsági klub is. Tagjai kéthetente találkoznak a könyvtárban. Különböző, gyerekek által kedvelt programokat tartanak. Volt kerékpártúra, kézműveskedés, filmvetítés, gyöngyözés. a jövőben is tervez hasonlókat. Köszönöm lelkes munkáját.**

**Délutáni tevékenységeinkről kicsit részletesebben:**

**DÖK**

**Az iskolai DÖK is eredményesen dolgozott Forrás Imre vezetésével. Az általuk megszervezett és lebonyolított rendezvények szervezettek, fegyelmezettek, színvonalasak és a gyerekek által kedveltek voltak.**

**Programjaik: papírgyűjtés, Halloween -party, Karácsonyi bál, Farsang, Gyermeknap**

**Az iskolavezetés ezúton köszöni meg a tanulók, a kolléga és az SZMK vezetőség munkáját.**

**Adósak maradtak viszont a diákparlament összehívásával, a rendszeresen összehívott ülésekkel, de a következő tanévben erre is sort kell keríteni. Ezek koordinálása majd az új DÖK-vezető feladata lesz.**

**Matematika szakkörök**

**Matematika szakkör 3 csoportban működik. Az alsó tagozaton 3.-4. osztály, a felső tagozaton az 5.-6. és 7.-8. osztályosoknak.**

**A tehetséggondozásnak ez a formája igen fontos a jobb képességű gyermekek számára, hiszen itt lehetőség nyílik az órákon megszokott feladatoktól eltérő feladványok megoldására is.**

**Szakköri feladatok gondolkodtató, a logikai összefüggéseket megláttató, a mindennapi élethez igazodó feladatok, emellett az együttműködés képességét is fejlesztik. A második félévben a 4 negyedikes tanuló sajnos kevésszer tudott részt venni más elfoglaltságok miatt az alsós szakköri foglalkozásokon.**

**Szinte valamennyi szakkörös bekapcsolódott az internetes versenybe, melyen 2-3 hetente új feladatsort kaptak. A Zrínyi Matematika Versenyre 16 tanulónkat vittük el. Valamennyien tisztességgel helytálltak. Legjobb helyezettünk 17. lett. Részt vettünk még a Hagyományőrző Matematikai Versenyen is 4 tanulóval, melyet a Sarkadi Kistérség rendezett. Itt egy 3. helyet sikerült szerezni. Az 5. osztályosok számára meghirdetett kistérségi versenyen, Gyulán 1 fő képviselte iskolánkat.**

**Magyar szakkör vezette: Gulyás Sz. Géza /**

**A 8. osztályban volt a szakköri foglalkozás a tanév folyamán. A szakkör fő feladata az irodalmi tételek kidolgozása mellett a középiskolás felvételire való felkészítés, a szövegértés gyakorlása és az írásbeli nyelvtan vizsgára való felkészülés. A tanulók szívesen vettek részt a játékos nyelvhelyességi feladatok megoldásában.**

**A kéthetenkénti 2 órás foglalkozás elérte a célját. Mind a tanulók, mind a felkészítő tanár hasznosnak ítélte e szakkör létét.**

**Ügyes kezek szakkör**

**Már hagyományosan az alsó tagozatos gyermekek részére indítottuk.**

**Kéthetente 2 órát biztosítunk az érdeklődőknek a különböző kézműves technikák megismerésére és gyakorlására. Igen kedvelt tevékenységi forma.**

**Irénke elmondja, hogy a beiratkozott tanulókon kívül gyakran a nagyobb testvérek is eljöttek a foglalkozásokra kipróbálni az új technikákat. Kedvelték a nyírást-ragasztást, a gyöngyfűzést idén egy rajzpályázaton indultak, 1elsős tanuló munkáját 1. hellyel díjazták is. Sok sikert kívánunk nekik a jövőben is!**

**Napközis foglalkozások**

**A napközis foglalkozás 2 napközi és a hét 3 napján 1 fejlesztő csoportban működik.**

**Az alsós csoportban igen magas a létszám, 33 fő, még tanév közben is csatlakoztak négyen. Az első osztályosok hamar beilleszkedtek, hozzászoktak az iskolai élethez. Egyre ügyesebbek, a nagyobbak szívesen segítenek nekik. Tanulási időben egyre kevesebb a fegyelmezési probléma. Elég idő jut az írásbeli feladatok elvégzésére, majd az olvasás és a román szavak gyakorlására is. Uzsonna után jó időben az udvaron tartózkodnak. Örömmel játszanak a favárban, labdáznak, sportjátékokat játszanak.**

**Rossz időben társas játékokkal töltik a szabadidőt*. Magatartási átlaguk:* 3,15 /3,65 volt félévkor/ a szorgalom: 3,87 /4,00volt/ Anikó szerint a csoport összességében nem romlott, de 2 tanuló egyéni rossz minősítése miatt mégis romlott az átlag Hiányzás:4,6 nap/fő, ami kevesebb, mint az előző félévben volt.**

**Tantárgyi dicséretet 7 tanuló kapott, összesen 11 tárgyból. Bukás nem volt.**

**A felsős csoportban a létszáma is igen magas 31 fő. Itt sincs lemorzsolódás. Természetesen vannak alkalmi távollétek, hiszen ezek a tanulók több délutáni foglalkozásra is járnak. A csoport megfelelően dolgozik, nem tapasztalható tanulási időben a korábbi évekre jellemző hangoskodás. Ők is az írásbeli feladatokkal kezdenek. Gyakran kérnek értelmezési segítséget, amit mindig meg is kapnak. Mivel fegyelmezetten dolgoznak, így a szóbeli tananyag kikérdezésére is marad idő.**

**Hazaindulás előtt rendet is raknak. Anikó véleménye szerint jó, összetartó közösséggé kovácsolódtak a tanév végére.**

**Magatartási átlaguk: 3,54, a szorgalom: 3,6 , ami minimálisjavulás az előző félévhez képest.**

**Dicséretet 3 fő kapott 4 tantárgyból**

**Sajnos 1 hetedikes tanuló pótvizsgázni fog 1 tárgyból**

**Fejlesztő munka**

**A tanulók szívesen vesznek részt fejlesztő foglalkozásokon. Legtöbben olvasási-írási nehézségekkel küzdenek, kevesebben számolási gondokkal. Szinte minden érintett gyermek figyelem és érzékszervi fejlesztésre szorul. Nehézkes a gondolkodás logikus felépítése, az összefüggések meglátása és megfogalmazása.**

**A kisebbek a feladatokat játékos formában kapják, ezeken keresztül lehetőséget kapnak az érzékelés – észlelés, a gondolkodás mindennapi fejlesztésére. A felsősökkel az értelmező és a helyesírási szótárt is használják. Fontos, hogy a gyerekek az ok-okozati összefüggéseket indoklással is alátámasszák. Általában fegyelmezetten dolgoznak, az egyénre szabott feladatlapok sikerélményhez juttatják még a leggyengébbeket is.**

**Rózsa 1 fő SNI magántanuló felkészítését is ellátta, aki betegsége miatt halasztott, de sikeres év végi vizsgát tett júniusban. Ezért az iskolavezetés külön köszönetét fejezi ki.**

**Logopédiai foglalkozásra 1-1 másodikos és harmadikos, valamint 5 fő elsős jár. Velük a hibás hangokat próbálják a helyére tenni, ezzel is a diszlexia prevenciót szolgálják.**

**Szeretném még néhány mondatban összefoglalni az ellenőrző munka tapasztalatait.**

**A tanévben az igazgatóhelyettes 5 alkalommal ellenőrizte az adminisztrációs feladatok végrehajtását minden pedagógust érintően. Alapvető hiányosságokat nem tapasztalt,de a tanév zárásával kapcsolatos adminisztrációs hibák nagy számban jelentkeztek. A felmerülő hibákat megbeszélte az érintettekkel. Kérjük, hogy a jövőben ennek megfelelően vezessük a dokumentumainkat. Ha bizonytalanok vagyunk valamiben, minden esetben kérdezzünk inkább, és csak azután cselekedjünk. Így elkerülhető, hogy olyan hibákat vétsünk, amiket csak záradékolással helyesbíthetünk. Tartsuk be a megbeszélt leadási határidőket, ezzel is segítve egymás munkáját.**

**Óralátogatások: Sajnos az iskolavezetés erre a területre kevésbé tudott időt fordítani, hiszen mindketten magas óraszámban tanítottunk, osztályfőnökök is voltunk. A látott órákon viszont meggyőződtünk a kartársak felkészültségéről, módszertani repertoárjuk sokszínűségéről. Jobbító szándékú észrevételeinket pozitívan fogadták az érintettek. Jó tapasztalatokkal szolgáltak az egymás óráin való hospitálások, a látottak megvitatása. Ez a munkaforma a jövőben még inkább meg kell hogy jelenjen, hiszen az IPR vállalásaink is tartalmazzák.**

**A munkaközösségek féléves tevékenysége.**

**Mint azt az alakuló értekezleten elfogadtuk, munkaközösség vezetőket nem jelöltünk meg, mert a plusz munkáért fenntartói döntés alapján nem tudtunk pótlékot biztosítani. Ezért a két munkaközösséget az iskolavezetés közvetlenül irányította. A tapasztalatok alapján a következő tanévtől vissza kívánunk térni az előző évek gyakorlatához, mivel ez a fontos terület nem látható el az iskolavezetés szerteágazó feladatai mellett teljes hatékonysággal.**

**Az alsós munkaközösség ebben a tanévben is hagyományos programokat szervezett.**

**Aktívan kapcsolódtak a papírgyűjtésbe, az osztályok közös gyalogtúrát vagy kerékpártúrát szerveztek.**

**Befejeződött az alsó tagozat udvarán a játszótér építése, melynek felállítását a Lőkösháziak Egészséges Ifjúságért Alapítványnak köszönhetjük. Természetesen a munkálatokban a szülők segítettek. A gyerekek boldogan vették birtokba az elemeket, még egyszer köszönjük az Alapítványnak.**

**Novemberben megszervezett nyílt nap igen népszerű volt a szülők körében. A 3.-4. osztályosok rendhagyó környezetismeret óra keretében érdekes előadást hallgattak a környezetvédelem témakörében, mely közös játékkal zárult.**

**A fogászati és helyes táplálkozás-szokásokat népszerűsítő vetélkedő a gyerekeknek most is nagy örömöt okozott. Ezt is köszönjük az Alapítványnak.**

**Decemberben először a mikulás bulira készültek az osztályok, majd igen színvonalas karácsonyi műsort mutattak be az érdeklődő szülőknek, gyerekeknek.**

**Természetesen a közös karácsonyfa díszítése és a karácsonyi játszóház is nagyon kedvelt volt az alsó tagozaton.**

**A farsangi produkciókkal a megszokott jó színvonalon készültek az osztályok, szinte karneváli hangulat uralkodott.**

**A Húsvéti projektnap, az Egészségnap igen kedvelt tevékenység volt a gyermekek körében. Ezen programokat az IPR pályázatba is bevontuk, így anyagi forrásaink is voltak rá. Köszönet minden közreműködő pedagógusnak és az Alapítvány kuratóriumának az anyagi támogatásért és a munkáért.**

**A felsős munkaközösség tevékenységéről**

**A szeptemberben megszervezett papírgyűjtés sikeresnek bizonyult, több mint 10 tonna hulladékpapírt gyűjtöttek a gyerekek.**

**Október 6-án ünnepi megemlékezést tartottunk, melynek keretében tanulóink átvehették az új Alaptörvény nekik szánt példányát is.**

**Az okt. 23-i nemzeti ünnepen a 8. osztály és az énekkar a megszokott jó színvonalon szerepelt. A megemlékezésen részt vettek külső partnereink és több szülő is.**

**Az őszi hónapok bővelkedtek a pályaválasztással kapcsolatos programokban. A 8. osztály szakmai napon vett részt a kétegyházi szakközépiskolában, ahol a továbbtanulási lehetőségekről tájékozódhattak.**

**Idén is ellátogattunk Viszokai János pékségébe, ahol a szakma szépségével, nehézségével ismerkedtek a tanulók.**

**Hagyományosan jelen voltunk a pályaválasztási börzén Békéscsabán, ahol a szülők és a tanulók tájékozódhattak a továbbtanulással kapcsolatos elképzeléseikről. Ezeket megelőzően egy képességi és egy pályaorientációs tesztet töltöttek ki a tanulók. A tesztek kiértékelésével, támpontot kaptak a szülők és a gyerekek az iskolaválasztáshoz. Ezt a tájékozódást és a döntést segítette a pályaválasztási szülői értekezlet is, ahol a 7. és 8. osztályosok és szüleik mellett 10 iskola képviseltette magát. Az ott kapott tájékoztatás igen hasznosnak bizonyult.**

**Novemberben a 7. és 8.osztályosok egy interaktív rendhagyó fizikaórán vehettek részt a kétegyházi Márki Sándor Általános Iskolában.**

**A mikulás bulikat minden osztály osztályszinten tartotta.**

**Megszerveztük az őszi vetélkedőt és Halloween-partit a 4-8 osztályosoknak a DÖK aktív részvételével.**

**Az ÁNTSZ bevonásával tájékoztató előadást hallgattak a diákok a dohányzás ártalmairól, melyet játékos totó kitöltésével zártak.**

**Két csoportban szervezték meg a kartársak a karácsonyi játszóházat az osztályok összevonásával, így is erősítve a tanulók összetartozását.**

**Természetesen a karácsonyi ünnepség és a bál is a várakozásnak megfelelően, jól sikerült.**

**A felsősök is lelkesen készültek a farsangra, színvonalas produkciókat mutattak be.A márc. 15-i ünnepi műsort a 7. osztály mutatta be. Osztályfőnökük Makay T. és a magyart tanító Gulyás Sz. G .irányításával A már említett projekt-napokon természetesen mindannyian részt vettünk. Májusban hagyományainknak megfelelően megemlékeztünk az Anyák Napjáról osztályonként. Sikeres osztálykirándulásokat szerveztek pedagógusaink. A kisebbek a környéken, a nagyobbak Budapesten, Egerben jártak. Mindenki jó hangulatról, hasznos időtöltésről számolt be.**

**Az osztályfőnökök összegző véleménye az osztályaikról**

**1.osztály**

**Osztályfőnök Kerényi Lászlóné**

**Mindenkinek sikerült beilleszkednie az iskola életébe, hozzászoktak a feladatokhoz, órán jól lehet velük dolgozni. Órai magatartásuk sokat javult, szünetekben azonban gyakran eldurvul a játék. Tavasszal két új tanuló érkezett, ők még nem illeszkedtek be igazán a közösségbe. Többen járnak focizni, rendszeresen edzenek. Az ügyes-kezek szakkör foglalkozásait is szívesen látogatják.**

**2.osztály**

**Osztályfőnök Gyulainé Tóth Kornélia**

**Az osztályba tavasszal visszatért 1 kisfiú, így 16 fő lett a létszám. Sajnos nagyon sok probléma van vele, sokat rontott az osztály magatartásán is, hiszen mindig talál maga mellé társakat. Sok a hátrányos és HHH gyermek, 11 fő! Képességeikben is nagyok az eltérések. Így Nellinek igen sokszor kell differenciálnia az órákon. Az óraközi szünetekben változatlanul igen elevenek, sokat rohangálnak, veszekszenek.**

**Sajnos a hiányzásuk elég magas, bár a második félévben kevesebb volt a beteg. 5 tanuló több mint 100 órát hiányzott. Dicsérendő viszont, hogy szívesen vesznek részt minden iskolai rendezvényen.**

**3. osztály**

**Osztályfőnök Balogh Istvánné**

**Az osztály év végére jól megszokta, hogy 6 pedagógus is foglalkozik velük . Sajnos nem minden órán voltak egyformán együttműködőek. A tanulók fele jó képességű, szófogadó, feladatait komolyan veszi. Van közöttük 6-8 igen gyenge képességű és igen sok egyéni problémával küzdő, fejlesztésre szorulótanuló is. Velük nehezebb az együttműködés. Szívesen vannak együtt, a rendezvényeken mindenki részt vesz. A szülők is jól bevonhatók közös feladatokba: segítenek a farsangi jelmezkészítésben, elkísérik a gyerekeket a közös programokra. A fiúk szívvel-lélekkel fociznak, szép eredményeket értek el a Kinder-sorozatban. 3 tanuló jár rajz tanszakra,3 kislány énekkaros, 6 fő pedig néptáncol. Szívesen kapcsolódnak versenyekbe és vállalnak szerepléseket iskolán kívül is.**

**4.osztály**

**Osztályfőnök Lezsákné Podmaniczky Zsuzsanna**

**Úgy látja, hogy a tanulóknak nem okozott problémát az osztályösszevonás. Megpróbáltak alkalmazkodni egymáshoz, a konfliktushelyzetek megoldásánál igyekezett az of. tolerancia fontosságára felhívni a figyelmet. Új barátságok kötődtek, jól érezték magukat. Szünetekben a fiúk sokat szaladgáltak az aulában, sokszor felírták őket. Szívesen kapcsolódnak a közösségi rendezvényekbe is. Tetszettek nekik a vetélkedők, a szereplések is.**

**A farsangi teljesítményüket is kiemelte a kartársnő. A tanulók minden iskolai megmozduláson jelen voltak, több osztály programot is szerveztek.**

**A romániai kirándulás nagy élményt jelentett számukra. A sok közös munkát a tanév végén kerékpár túrával jutalmazta Zsuzsa.**

**5.osztály**

**osztályfőnök: Forrás Imre**

**Elmondta, hogy osztálya zökkenő mentesen átvette a felső tagozat munkatempóját. Az új pedagógusokat megszerették. Jó ötletnek tartotta, hogy Kerényiné továbbra is tanított az osztályban. Az osztályközösség igen jó. Az intézményi rendezvényeken örömmel vettek részt. Tanulmányi eredményükkel elégedett: 1 kitűnő és 5 jeles rendű tanuló is van az osztályban. Sajnos 1 tanulónk mindenben rontotta az átlagokat. Magas óraszámú hiányzása miatt osztályozó vizsgát kell tennie augusztusban. Véleménye szerint családi ösztönzéssel megerősítve nem is akart az osztályközösségbe beilleszkedni. Reméli hogy a jövőben iskolához való hozzáállásuk változni fog.**

**Szívesen volt osztályfőnöke a gyerekeknek és köszöni a szülőktől kapott segítséget.**

**6.osztály:**

**Osztályfőnök Gal Tita**

**Az osztályközösség a tanévben erősödött. Bár van még mit javítani a tanulmányi munkán és a magatartáson is. A tanulók többsége érdeklődő és szeret iskolába járni. Sokat beszélnek egymás megbecsülésének fontosságáról, a betartandó illemszabályokról, mert e területeken vannak még hiányosságok. A vetélkedőkön,iskolai rendezvényeken jól érezték magukat.1 tanuló kiugróan sokat hiányzott betegség miatt.**

**7. osztály**

**Makay Tímea osztályfőnök a következőket emelte ki: osztályom differenciált képet fest a magatartás-szorgalom, tanulmányi eredmény, közösségi munka területén egyaránt. A félévi eredményhez képest sikerült javítaniuk, de 1 tanuló mégis pótvizsgázni fog. Büszke arra, hogy van színjeles diákja is. Kiemeli osztálya kulturális tevékenységét, hiszen minden iskolai és községi műsorban színvonalasan szerepelnek. Jó eredményeket értek el tanulmányi versenyeken is. A tanév eleji konfliktusok elcsitultak, a csapat összetartóbb, egységesebb lett. Ebben sokat segítettek a közös rendezvények.**

**8.osztály:**

**Osztályfőnök Szecskóné Jobb Tünde.**

**Csak két évig voltam osztályfőnök, de már több éve tanítom őket.**

**Megbízható, kezelhető, terhelhető osztályról van szó.**

**Az osztályközösségen belül vannak domináns személyiségek, akik próbálkoztak a közösség klikkesedését kialakítani. Főleg a lányok rivalizáltak egymás között.**

**Ezeket a próbálkozásokat a probléma megbeszélésével, közös programokkal, osztály bulival helyre lehetett tenni.**

**Remélem mindenki sikeresen veszi az akadályokat a középiskolában is.**

**A sok magatartásbeli probléma ellenére is jó volt velük együtt dolgozni.**

**Tájékoztató a beiskolázásról**

**Idén is minden nyolcadikos felvételt nyert valamelyik középiskolába.**

**A tanulók általában képességeiknek és az elért eredményüknek megfelelő tanintézményt választottak maguknak.**

|  |  |  |
| --- | --- | --- |
| **Iskola típus** | **Felvett tanulók száma** | **%** |
| **Gimnázium** | **6** | **40** |
| **Szakközépiskola** | **5** | **33,33** |
| **Szakmunkás képző** | **3** | **20** |
| **Speciális szakiskola** | **1** | **6,67** |

**Intézményi szintű egyéb rendezvényeink:**

1. **Tanévnyitó ünnepély**
2. **Részvétel az Idősek Világnapja alkalmából rendezett községi rendezvényen műsorral**
3. **Zenei Világnap a művelődési házban**
4. **Ünnepélyes állampolgársági eskütételen szerepvállalás**
5. **Jótékonysági Bál az Egészséges Ifjúságért Alapítvány rendezésében**
6. **Október 23.-i emlékműsor**
7. **Részvétel az önkormányzat által szervezett adventi rendezvényeken, ahol tanulóink is ünnepi műsorral kedveskedtek a jelenlévőknek.**
8. **Karácsonyi koncert**
9. **Iskolai kirándulás Budapestre .**
10. **Tantestületi karácsony a Ped. Szakszervezettel közös rendezésben**
11. **Színházlátogatások a Jókai Színházba /bérlet/**
12. **Farsangi bál**
13. **Március 15.-i emlékműsor**
14. **Költészet Napja**
15. **Egészségnap**
16. **Pedagógusnap**
17. **Osztálykirándulások**
18. **Gyermeknap**
19. **Tanévzáró és ballagás**

**Az iskolavezetés köszöni a tanulók és a felkészítő, kísérő pedagógusok lelkiismeretes munkáját.**

**Kapcsolat a civil és társadalmi szervezetekkel:**

**Az iskola a településen működő civil szervezetek többségével aktív, élő kapcsolatot ápol.**

1. **Jó a kapcsolatunk a helyi körzeti megbízottal, Molnár Csabával és a HRK-val (iskolarendőri program, bűnmegelőzési programok).**
2. **Kapcsolatunk van a helyi Vasutas és Községi Nyugdíjas Klubbal..**
3. **Kapcsolatot tartunk az iskolai és a községi alapítványokkal. Külön köszönet a nekünk nyújtott anyagi támogatásért.**
4. **Együttműködési megállapodást kötöttünk a KSK lőkösházi szervezetével, az utánpótlás nevelés, versenyeztetés és egymás infrastruktúrájának használatára.**
5. **Együttműködési megállapodás keretében közös programokat szervezünk a helyi Román Nemzetiségi Önkormányzattal. Köszönjük önzetlen anyagi támogatásukat, melyet a tanulóink versenyeztetéséhez, programjaink lebonyolításához nyújtanak.**
6. **Az egyházzal kötött együttműködési megállapodás keretein belül biztosított lehetőségeket folyamatosan kihasználjuk.**
7. **Együttműködési megállapodást kötöttünk a Polgárőrség helyi csoportjával rendezvényeink biztosítására és a bűnmegelőzéssel kapcsolatos felvilágosító tevékenységben való részvételre.**
8. **Jó kapcsolatot építettünk a helyi Gondozóház vezetésével. Közös rendezvényeink is voltak. Külön köszönjük a gyermeknapon vállalt közreműködésüket.**
9. **Rendszeres kapcsolatot tartunk a települési Önkormányzattal a fenntartói kapcsolaton túl is. Köszönjük a segítséget, az adományokat a Polgármester Asszonynak személy szerint is.**

**Egyéb eredményeink, pályázati sikereink:**

1. **Pályázat a képesség-kibontakoztató, integrációs felkészítés bevezetésére szept.-dec. időszakra A megnyert összeg 422.500 ft.**
2. **Pályázat az integrációs rendszerben részt vevő pedagógusok kiegészítő illetményére: 212.500 ft**
3. **„Út a középiskolába” 7 fő nyert (mentorok: Makay Tímea, Szecskóné Jobb Tünde).**
4. **Pályázat az Iskolagyümölcs programra, melynek keretében heti 3 napon az 1-4. évfolyam tanulói számára 1-1 almát vagy más egészséges terméket kaptunk ingyen. Ezt a pályázatot a következő tanévre is beadtuk.**
5. **Társpályázóként csatlakoztunk 3 TÁMOP-pályázathoz, melyek a tanórán kívüli tevékenységek színesítését teszik lehetővé saját anyagi forrás biztosítása nélkül. Az eredmény szeptemberben lesz ismert.**
6. **Pályázat a képesség-kibontakoztató, integrációs felkészítés folytatására a január-szeptember időszakra, melynek igényelt összege 672 000Ft**
7. **Pályázat az integrációs rendszerben részt vevő pedagógusok kiegészítő illetményére 8 hó időtartamra, 525 000Ft összegben**

**Sajnálatos, hogy a várva várt TIOP pályázatot, amivel jelentős informatikai fejlesztéseket tudnánk elvégezni, a mai napig nem írták ki. Amint erre lehetőség adódik, pályázni fogunk.**

**Iskolán kívül elért verseny eredmények:**

1. **Területi román szavaló verseny Nagylakon: inulónk Mikló Tímea, Popucza Titanilla 7. osztályos tanulók.**
2. **Lucian Magdul szavalóverseny Battonyán: Ottlakán Boglárka 5. osztályos tanuló 2. helyezést ért el. Gratulálunk neki és felkészítőjének Tóth Jánosnénak.**
3. **Magyar Kultúra Napja Elek: a vers és prózamondó versenyre 13 tanulót kísértek el pedagógusaink. Közülük kiemelkedő teljesítményt nyújtottak:** 
   * **Kotroczó Nóra 2. osztály vers 3. hely(Gyulainé Tóth Kornélia)**
   * **Kindling Nikolett 3. osztály mese 1. hely (Balogh Istvánné)**
   * **Szabó Dóra 3. osztály vers 2. hely (Balogh Istvánné)**
   * **Kotroczó Zoltán 4. osztály vers 1. hely (Lezsákné P. Zsuzsa)**
   * **Borsos Zita 4. osztály mese 1. hely (Lezsákné P. Zsuzsa)**
   * **Kolozsi Fanni 4. osztály vers 3. hely (Lezsákné P. Zsuzsa)**
   * **Magony Izabella 7. osztály vers 1. hely Gulyás Sz. Géza)**
   * **Szecskó Anikó 8. osztály próza 1. hely (Gulyás Sz. Géza)**
   * **Kovács Dorina 8. osztály vers 3. hely (Gulyás Sz. Géza)**
   * **Molnár Alexandra 8. osztály próza 2. hely (Gulyás Sz. Géza)**
4. **Levelezős tantárgyi versenyek**

* **Kistérségi Feladatmegoldó Verseny történelemből**

**5.osztály 8 fővel 2 csapatban Eredmény: 13 csapatból 1. és 2. helyezés!!**

* **„Középiskolás leszek”történelem verseny Battonya -8 fő nevezett be Döntőbe jutott:Fejes Rita, Csókán Klaudia,Horváth István, Szecskó Anikó. Dobogós: Fejes Rita- 3. hely Gratulálunk nekik és tanáruknak, Makay Tímeának**
* **Verseny kémia tantárgyból A szegedi középdöntőbe jutott Szecskó Anikó**
* **Zrínyi Matematika Verseny Békéscsaba: 16 fő nevezett iskolánkból. Legjobb eredmény: Kindling Nikolett 17. hely**
* **Hagyományőrző Matematika Verseny Sarkad: 3 fő Kindling Attila 3. helyezés**
* **Káli Márk Történelem Versenyre 2 tanulónk nevezett. A budapesti döntőbe jutott Hoffmann Mihály**
* **Román nyelvű mesemondó verseny Békéscsabán 4 tanulónk szerepelt sikeresen**

**Köszönet a kartársaknak a felkészítő munkájáért. Fontos, hogy a jövőben is kihasználjuk a lehetőségeket, a térségi szereplésre, hiszen az itt elért eredmények iskolánk jó hírét erősítik.**

**Köszönettel tartozunk azoknak a lelkes szülőknek is, akik a gyerekek utaztatásába besegítettek.**

**Zárszó:**

**Összességében a 2011/2012-es tanév oktató-nevelő munkáját jónak értékeljük. A kezdeti nehézségek után mindenki igyekezett segíteni az iskolavezetés munkáját. Úgy érezzük, hogy sikerült előbbre lépnünk azon az úton, amit az előző tanévben közösen jelöltünk ki. Fegyelmezettebb tanulói közösség, több tiszteletet és jobb tanulmányi eredményeket elváró tantestület jellemzi iskolánkat. Bár voltak nehézségek, fel kellett vállalnunk többletmunkát, a betegség vagy tanulás miatt kiesők feladatait is, úgy gondolom, ezt mindannyian szívesen vállaltuk. Vállaltuk a rengeteg adminisztrációval járó IPR programot, mindenki lelkesen kapcsolódott a projekt-napok feladataiba is. Állást foglaltunk amellett, hogy nem kívánunk más fenntartóhoz kerülni. Bízunk abban, hogy sem a külső körülmények, sem a várható fenntartói és törvényi változások nem fognak bennünket eltéríteni attól a céltól, amit kitűztünk magunk elé. Mutassuk meg, hogy a képesek vagyunk az összefogásra a feszítő és idegőrlő körülmények között is színvonalasan dolgozunk. Sajnálattal vesszük tudomásul, hogy Forrás Imre kartársunk ősztől már nem lesz a testületünk tagja. Sok sikert kívánunk neki a továbbiakban is a pedagógus pályán. Tudjuk azt, hogy a pedagógus személye iránymutató példa a tanulók szemében. Fontos hogy a gyerekek is érezzék, jó ebbe az iskolába járni és tanáraikkal együtt azért dolgozzanak, hogy elismerést szerezzenek ennek a közösségnek. Büszkén jelentem ki, hogy a 2011/2012-es tanévben sokat tettünk annak érdekében, hogy iskolánk jó hírét megőrizzük és továbbra is erősítsük.**

**Befejezésül még egyszer megköszönjük valamennyi dolgozónk munkáját.**

**Külön köszönöm helyettesem, Szecskóné Jobb Tünde segítségét, akire mindig számíthattam, ha kellett. Nagyon jó pihenést kívánunk a nyári szünetre mindenkinek! Bízom benne, hogy a következő tanévet sikerül megfelelően előkészíteni és szeptembertől zavartalanul folytathatjuk a munkánkat.**

**…………………………………… ……………………………………**

**Balogh Istvánné Szecskóné Jobb Tünde**

**Igazgató Ig. helyettes**

**Lőkösháza, 2012. június 25.**

**Tantárgyi eredményeink 2011/2012**

|  |  |  |  |  |  |  |
| --- | --- | --- | --- | --- | --- | --- |
| Osztály | Magyar nyelv/Írás | Magyar irodalom/Olvasás | Matematika | Angol | Román | Informatika |
| 1. | 9 kiv; 8 jó;  3 megf.;1 felz.sz. | 9 kiv; 7 jó;  4 megf.;  1 gyenge | 8 kiv; 8 jó;  4 megf. | - | 7 kiváló  12 jól telj. | - |
| 2. | 3,62 | 4,06 | 3,68 | - | 4,00 | - |
| 3. | 3,73 | 3,89 | 3,32 | - | 4,21 | - |
| 4. | 3,65 | 4,00 | 1.cs:3,53  2.cs:3,91  3,72 | - | 4,23 | 4,11 |
| 5. | 4,16 | 3,33 | 3,63 | 4,00 | 4,16 | 4,25 |
| 6. | 3,50 | 3,50 | 3,40 | 3,81 | 3,93 | 4,37 |
| 7. | 3,44 | 3,44 | 3,36 | 3,53 | 3,72 | 4,16 |
| 8. | 3,57 | 3,57 | 3,14 | 3,30 | 3,50 | 4,00 |

Lőkösháza, 2012. június 27.

**Általános Iskola Gondnokság**

**OM 028329**

**Felkészülés a 2012/2013-es tanévre:**

**I. Óvoda:**

**Nyitva tartás napi 8 órát meghaladó**

**Indítandó csoportok száma: 2 csoport**

**Várható gyermeklétszám: 59 fő**

**Alkalmazandó óvodapedagógusok száma: 4 fő – Kjt.**

**Alkalmazandó gyermekfelügyelők száma: 2 fő – Kjt.**

**A gyermekek felvétele két csoportba történik a következő módon:**

**Kis-Középső Csoport Nagy-Középső Csoport**

**3-4-5 évesek 4-5-6 évesek**

**1 fő óvodapedagógus kinevezés módosítással 2012. szeptember 1. nappal keződően az általános iskolában, napközis nevelői költséghelyen kerül alkalmazásra.**

**Továbbra is kérjük a tisztelt fenntartót, hogy lehetőség esetén a takarítási feladatok elvégzéséhez részmunkaidős közfoglalkoztatott kisegítőt szíveskedjen biztosítani.**

**II. Általános Iskola**

**Indítandó csoportok száma: 12 csoport**

* **8 osztály 8 évfolyamon,**
* **2 napközis + 1 fejlesztő csoport / igény szerint/**
* **1 gyógytestnevelés csoport (kistérségi)**

**2012/2013-es tanév tanulásszervezésével kapcsolatos óraterv és státusz számítás:**

**Közoktatási törvény szerint számított óratömeg: 313 óra**

**Ellátandó óratömeg: 293.5 óra**

**Megtakarított óratömeg: 19,5 óra**

**Túlórában törvény-létszám szerint ellátandó óra: 24,5 óra**

**Igazgató által elrendelt óra: 12 óra**

**Óratömeghez számított pedagógus státuszszám: 14,77 státusz**

**Alkalmazott pedagógusok száma: 15 fő = 12,85 státusz**

**Megtakarított pedagógus státusz: 1,92 státusz /ebből 0,54 státusz felügyeletre kiadva/.**

**Felhasználható órakeret: 313 óra**

**A 313 óra bontása törvény szerint:**

**Kt. 52.§(3) Köt.tanó.fogl.: 182 óra**

**Kt. 52.§(4)Nemzet.nyelvokt: 18 óra**

**Kt. 52.§(7)b. Vál.tanó.fogl.: 38 óra**

**Kt. 124.§(4) Kedvezmények: 9 óra**

**Kt. 52.§(1 l)c. Egyéni fogl.: 21 óra**

**Kt. 53.§(4)b. Napközi: 38 óra**

**Kt. 52.§(6)b. SNI: 7 óra**

**313 óra**

**Státuszszámítás: összes óratömeg = 313 óra**

**köt. óra kedv. = 24 óra**

**Összes óra = 337 óra/ 22= 15,31 státusz**

**Pedagógus létszám 2012/2013-es tanévben: 13fő Kjt. - 12,09 státusz**

**Óraadó 19 óra: 2 fő - 0,77 státusz**

**Összesen: 15 fő - 12,86 státusz**

**(fejlesztő pedagógussal együtt)**

**A 2012/2013-as tanévre 1 álláshely kerül meghirdetésre 1 pedagógus távozása miatt. Üres pedagógus álláshelyek száma 1 .**

**A 313 óra az alábbiak szerint kerül felhasználásra:**

**206 óra = köt.tanórai foglalkozás**

**46 óra = tanórán kív. fogl.**

**12 óra = egyéni foglalkozás**

**11 óra = kedvezmények**

**19 óra = vál. tanórai fogl.**

**Összesen: 294 óra**

**A 313 órából 19 óra még így sem került felhasználásra!**

**Az előző tanévhez képest a kötelező órák száma az évfolyamonkénti óraszám-változás miatt emelkedett. 1. és 5. osztályban 2 órával nő a tesnevelés heti óraszáma.**

**Az iskolavezetés az órákat, a feltétlenül szükséges túlórákat igyekszik a lehető legtakarékosabb módon betervezni.**

**Alkalmazott pedagógiai munkát segítők száma: 4 fő – Kjt. szerint /ebből egy fő karbantartó prémium éves októberig/.**

**A karbantartási, fűtési, takarítási munkák zavartalan ellátása érdekében a fenntartótól a következő közfoglalkoztatottakat kérjük biztosítani: 1 fő karbantartó, 4 fő fűtő (részmunkaidős), 1 fő takarító (részmunkaidős).**

**Balogh Istvánné**

**Intézményvezető**

**Lőkösháza, 2012. június 28.**